Ραγδαίες εξελίξεις αναμένεται να πυροδοτήσει το πόρισμα κόλαφος των ανακριτριών για τη Χρυσή Αυγή, βάσει του οποίου ζητήθηκε η άρση της ασυλίας των υπόλοιπων βουλευτών του κόμματος.

Από το αποδεικτικό υλικό, που έχει συγκεντρωθεί, η Χρυσή Αυγή φέρεται να διαθέτει κάθετη ιεραρχική δομή, με βάση την οποία λειτουργεί επί σειρά ετών, με κατανομή καθηκόντων και αρμοδιοτήτων, που αφορούν στη διάδοση και κατήχηση των θέσεών της, την εκπαίδευση των μελών της και την οργάνωση των δράσεων της. Προκύπτουν δηλαδή, διακριτοί ρόλοι, διαρκής δράση και δομημένη μορφή, που παραπέμπει ευθέως σε παραστρατιωτικές και εγκληματικές οργανώσεις.

Στο πόρισμα, αναφέρονται αποσπάσματα ομιλίες του Μιχαλολιάκου, που δείχνουν τον τρόπο λειτουργίας της οργάνωσης.

"Εμείς πιστεύουμε στην πατρίδα, όχι στη δημοκρατία. Αν είναι να σωθεί η πατρίδα, ας πάει στο διάολο η δημοκρατία.... Τι καταλάβατε από τους δημοκράτες. Τι χειρότερο θα σας κάνουν οι φασίστες; Το να καταλάβεις τη Βουλή είναι εύκολο. Σημασία έχει το τι θα κάνεις μετά. Στη Βουλή δεν μπαίνει και αστυνομία", δήλωνε ο Μιχαλολιάκος.

Ο διαβιβαστής

Ιδιαίτερο ενδιαφέρον παρουσιάζουν τα μηνύματα, που εντοπίστηκαν στο κινητό τηλέφωνο του Κωνσταντίνου Κορκοβίλη.

Όπως αναφέρει το "Έθνος", ο Κ. Κορκοβίλης, είχε αναλάβει από τον πυρηνάρχη Νίκαιας Γιώργο Πατέλη, τα καθήκοντα "διαβιβαστή" και μετέφερε τις εντολές των υψηλόβαθμων στελεχών της οργάνωσης, προς τα απλά μέλη.

Σύμφωνα με το πόρισμα τα μέλη κάθε τοπικής οργάνωσης, φέρονται να καλούνται σε δράση, μέσω SMS με διαβάθμιση εμπιστευτικότητας: απόρρητο, άκρως εμπιστευτικό ή αδιαβάθμητο.

Ανάλογα με τη διαβάθμιση, καθοριζόταν και ο αριθμός των χρυσαυγιτών, που θα λάμβαναν το μήνυμα.

Σύμφωνα με την εφημερίδα, ένα μήνυμα όπως "Αύριο το πρωί στις 9 άπαντες για τη δράση-παρουσία υποχρεωτική", προωθούνταν σε όλα τα μέλη της τοπικής.

Όταν όμως το μήνυμα ήταν "παρακαλώ μη γίνει στραβή, είναι στη μέση ο Λαγός", πήγαινε σε συγκεκριμένους παραλήπτες.

Τα μηνύματα από το κινητό του Κορκοβίλη

"Εντολή Λαγού. Παρακαλώ 8 άτομα για τη Δηλιγιάννη. 2:30 ώρα από την ασφάλεια. Ενημερώστε με αν είναι ανάγκη"

"Παρουσία της ασφάλειας απαραίτητη. Όλοι παραλλαγές", δίνει εντολή στις 22 Φεβρουαρίου 2013

18 Μαρτίου 2013: "Αύριο Τρίτη και ώρα 17:30 όλοι στα γραφεία. Θα γίνει προβολή με τις δράσεις της Νίκαιας. Και νυχτερινή δράση. Παρακαλώ αυστηρά το μήνυμα δεν διαρρέει πουθενά"

17 Απριλίου 2013: "Πέμπτη πρωί 9, προσυγκέντρωση στα γραφεία για κοινή δράση με Πειραιά. Παρουσία υποχρεωτική. Παρακαλώ ενημερώστε άμεσα"

19 Απριλίου 2013 στις 6 το πρωί: "Η ομάδα της ασφάλειας στα γραφεία. Όποιος δεν δουλεύει. Τώρα"

27 Απριλίου 2013: "Τη Δευτέρα 8 το πρωί στα γραφεία μας δράση. 08:30 θα φύγουμε, η ασφάλεια στα πλαίσια των εκτάκτων. Παρακαλώ ενημερώστε με για παρουσίες"

2 Μαΐου 2013: "Αύριο πρωί στις 9 άπαντες για τη δράση. Παρουσία υποχρεωτική"

25 Μαϊου 2013, ώρα 20:00: "Όλη η ασφάλεια στο γραφεία για τελευταία ενημέρωση και οργάνωση της Κυριακής. Απουσίες δεν επιτρέπονται"

1η Ιουνίου 2013: "Τα άτομα που είσαστε για αύριο 11 η ώρα στα γραφεία να είσαστε 12 στη Δηλιγιάννη, παρακαλώ μη γίνει στραβή, είναι στη μέση ο Λαγός. Όλοι στολή Νίκαιας"

Έθνος via news247.gr